גשר סן-מישל

**גשר סן-מישל** (בצרפתית: **Pont Saint-Michel**) הוא גשר רכב שנבנה מעל נהר הסן בפריז ומחבר את האי איל דה לה סיטה (בקרבת סנט שאפל) והרובע הרביעי (בגדה הימנית) עם הרובע החמישי ועם כיכר סן-מישל (בגדה השמאלית).

ראשיתו של הגשר במאה ה-14 ומאז נבנו חמישה גשרים כשהגשר החמישי, שנבנה ב-1857, הוא הגשר הנוכחי.

## ההיסטוריה של הגשר
### הגשר של 1387
הגשר הראשון היה גשר אבן שנבנה במקום ב-1387 והיה הגשר השני שחיבר את איל דה לה סיטה לגדה השמאלית לאחר הגשר הקטן. ההחלטה על בנייתו התקבלה ב-1353 על ידי עיריית פריז כשבהחלטה היו מעורבים גורמי דת שהאי היה בבעלותם.

בניית הגשר עצמו החלה ב-1379 והסתיימה ב-1387. עם השלמתו ניתן לו השם "הגשר החדש" וגם "גשר סן מישל".

כנהוג באותה תקופה בנו תושבי פריז בתים וחנויות לאורך שולי הגשר.

ב-1407 נסחף הגשר וכל המבנים שעליו בעקבות שיטפון בסן.

### הגשר של 1408
ב-1408 נבנה גשר סן מישל מחדש אך עקב מחסור תקציבי, שנבע מהוצאות הכבדות של צרפת במהלך מלחמת מאה השנים, הוא נבנה מעץ.

מידע על מבנה הגשר נודע מתוך ציור דתי שצויר בסביבות 1452. לפי ציור זה הגשר נשען על שורה של עמודי עץ שנתקעו בסן. הגשר עצמו כוסה בגג עץ.

ב-1424 הוכרז שמו של הגשר באופן רשמי כ"גשר סן מישל" על שם כנסיית סן מישל  שעמדה בצידו המערבי של איל דה לה סיטה.

ב-1547 נהרס הגשר עקב שיטפון בסן.

### הגשר של 1547
ב-1547, זמן קצר לאחר קריסתו של הגשר הקודם, הוקם במקום גשר עץ חדש. גשר זה מתועד במפת טרושה-ואיו מ-1550 כשעליו בנויה שורה של מבנים.

הגשר נהרס בשיטפון בסן בינואר 1616.

### הגשר של 1616
ב-1616 נבנה במקום גשר אבן בן 4 קשתות שנתמך על שלושה בסיסים ששוקעו בסן. גם לאורך גשר זה, כמו על קודמיו, נבנו בתים וחנויות.

ב-1807, תחת צו מלכותי, פורקו המבנים והחנויות שהיו על הגשר.

### הגשר של 1857
ב-1857 הוחלט על הקמת גשר אבן חדש במקום. עבודת התכנון נמסרה לאדריכלים פול-מרטן גלושה דה לגליסרי  ופול וודרי.

הגשר הוקם מערבית למקום שבו עמד הגשר הקודם. שינוי זה נעשה כדי להתאים את הגשר לרחוב Boulevard du Palais החדש שחצה את איל דה לה סיטה מדרום לצפון. גשר החלפנות היה הגשר המקביל שחיבר את האי לגדה הימנית. הזזת הגשר הביאה לחיבורו לכיכר סן-מישל בגדה השמאלית.

בשנים 2010-2009 בוצע בגשר פרויקט להחלפת מעקות האבן.

### הטבח של 1961

ב-17 באוקטובר 1961 נערכה על הגשר הפגנה של תומכי החזית לשחרור לאומי של אלג'יריה. המשטרה פעלה באלימות לדיכוי ההפגנה ובמהומה שנוצרה לא נותר לחלק מהמפגינים ברירה אלא לקפוץ מהגשר לסן ורבים מהם טבעו. ב-2001 קבע ראש עיריית פריז, ברטראן דלנואה, שלט בקרבת הגשר המנציח את האירוע ועליו נכתב .

## מבנה הגשר
אורך הגשר הנוכחי הוא 62 מטר ורוחבו 30 מטר. הגשר נשען על שלוש קשתות הנתמכות על גבי שני עמודים המבוססים בסן כשמפתח כל קשת כ-17 מטר.

בראש כל אחד משני העמודים הנושאים את הגשר סותת זר דפנה מאבן שבמרכזו סותתה האות N המנציחה את שליט צרפת נפוליאון השלישי.

## גלריה

קובץ: La Descente du Saint-Esprit.jpg|גשר סן מישל של 1408 (ברקע) בציור מ-1452
קובץ: Plan de Paris vers 1550 pont St-Michel.jpg|גשר סן מישל של 1547 כפי שמופיע במפת טרושה-ואיו מ-1550
קובץ: Le Pont St. Michel, G.13376 (2 of 2).jpg|תחריט של גשר סן מישל של 1616 כשהבתים עדיין עליו (הבתים הוסרו ב-1807). משמאל לגשר צריחיה של קתדרלת נוטרדאם
קובץ: Auguste-Hippolyte Collard, Ancien pont Saint-Michel, 1857 edit.jpg|צילום מ-1857 של גשר סן מישל של 1616 לאחר שהמבנים שעליו הוסרו וזמן קצר לפני שפינה מקומו לגשר הנוכחי
קובץ: Auguste-Hippolyte Collard, Nouveau pont Saint-Michel, 1859 edit.jpg|צילום מ-1859 של גשר סן מישל של 1857 זמן קצר לאחר חנוכתו. ברקע קתדרלת נוטרדאם
קובץ: Auguste-Hippolyte Collard, Nouveau pont Saint-Michel, 1859 edit.jpg|צילום מ-1859 של גשר סן מישל של 1857 זמן קצר לאחר חנוכתו. ברקע קתדרלת נוטרדאם
קובץ: Pont Saint-Michel Napoléon.jpg|זר דפנה, המסותת בראש העמודים, ובמרכזו האות N המנציחה את נפוליאון השלישי.
קובץ: Signac - La Cité, Paris, 1934, lot.48.jpg|גשר סן מישל וקתדרלת נוטרדם (ברקע) בציור של פול סיניאק מ-1934.


## קישורים חיצוניים

* Noëlle Giret, גשר סן מישל מהמאה ה-14 עד המאה ה-18, באתר bibnum.chartes.psl.eu 
* גשר סן מישל, באתר paris1900.lartnouveau.com 
* גשר סן מישל, באתר parisseine.com 
* גשר סן מישל, באתר travelfranceonline.com
* גשר סן מישל, באתר histoires-de-paris.fr 
* גשר סן מישל, באתר "איגוד המהנדסים האזרחיים של צרפת" 
* גשר סן מישל, באתר theparisianguide.com

## ביאורים

## הערות שוליים

סן מישל
קטגוריה:הרובע הרביעי של פריז
קטגוריה:הרובע החמישי של פריז
קטגוריה:פריז: מבנים היסטוריים